CELEX: 32022D0784
Language: hu
Date: 2022-05-17 00:00:00
Title: A Bizottság (EU) 2022/784 végrehajtási határozata (2022. május 17.) az (EU) 2019/1202 végrehajtási határozatnak a könnyű- és nehézgépjárművek LPG-töltő rendszeréhez használt töltőpisztolyokra, vizsgálati követelményekre és méretekre, valamint a robbanáselfojtó rendszerekre vonatkozó harmonizált szabványok tekintetében történő módosításáról (EGT-vonatkozású szöveg)

2022.5.19.   
               
               
                  HU
               
               
                  Az Európai Unió Hivatalos Lapja
               
               
                  L 140/8
               
            
         A BIZOTTSÁG (EU) 2022/784 VÉGREHAJTÁSI HATÁROZATA
         (2022. május 17.)
         az (EU) 2019/1202 végrehajtási határozatnak a könnyű- és nehézgépjárművek LPG-töltő rendszeréhez használt töltőpisztolyokra, vizsgálati követelményekre és méretekre, valamint a robbanáselfojtó rendszerekre vonatkozó harmonizált szabványok tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 10. cikke (6) bekezdésére,
         mivel:
         
                     (1)
                  
                  
                     A 2014/34/EU európai parlamenti és tanácsi irányelv (2) 12. cikke értelmében azon termékek kapcsán, amelyek megfelelnek az olyan harmonizált szabványoknak, illetve azok egyes részeinek, amelyek hivatkozásait közzétették az Európai Unió Hivatalos Lapjában, vélelmezni kell, hogy megfelelnek az említett szabványok vagy azok részei által meghatározott, az említett irányelv II. mellékletében előírt alapvető egészségvédelmi és biztonsági követelményeknek.
                  
               
                     (2)
                  
                  
                     A Bizottság 1994. december 12-i, BC/CEN/46-92 – BC/CLC/05-92 jelzetű levelében (a továbbiakban: kérelem) felkérte az Európai Szabványügyi Bizottságot (CEN) és az Európai Elektrotechnikai Szabványügyi Bizottságot (CENELEC), hogy a 94/9/EK európai parlamenti és tanácsi irányelv (3) támogatása céljából dolgozza ki és vizsgálja felül a vonatkozó harmonizált szabványokat. Az említett irányelvet felváltotta a 2014/34/EU irányelv, amely azonban nem változtatott a 94/9/EK irányelv II. mellékletében szereplő alapvető egészségvédelmi és biztonsági követelményeken. Ezeket a követelményeket jelenleg a 2014/34/EU irányelv II. melléklete határozza meg.
                  
               
                     (3)
                  
                  
                     A CEN-hez és a CENELEC-hez intézett kérelem kifejezetten arra irányult, hogy az általuk és a Bizottság által elfogadott és a kérelemhez csatolt szabványosítási program I. fejezetében foglaltak szerint dolgozzanak ki új szabványokat a robbanásveszélyes légkörben való használatra szánt felszerelések tervezésére és tesztelésére vonatkozóan. A Bizottság arra is felkérte a CEN-t és a CENELEC-et, hogy vizsgálják felül a meglévő szabványokat a 94/9/EK irányelvben foglalt alapvető egészségvédelmi és biztonsági követelményekkel való összehangolásuk érdekében.
                  
               
                     (4)
                  
                  
                     A kérelem alapján a CEN a következő harmonizált szabványokat dolgozta ki: EN 13760:2021 – LPG-berendezések és -tartozékok – cseppfolyósított szénhidrogéngázt (LPG-t) töltő rendszer könnyű- és nehézgépjárművekhez – töltőpisztoly, vizsgálati követelmények és méretek, valamint EN 14373:2021 – robbanáselfojtó rendszerek.
                  
               
                     (5)
                  
                  
                     A Bizottság a CEN-nel közösen megvizsgálta, hogy az EN 13760:2021 és az EN 14373:2021 szabvány megfelel-e a kérelemben foglaltaknak.
                  
               
                     (6)
                  
                  
                     Az EN 13760:2021 és az EN 14373:2021 szabvány esetében teljesülnek a 2014/34/EU irányelv II. mellékletében megállapított, velük szemben támasztott követelmények. Ezért a szóban forgó szabványok hivatkozásait indokolt közzétenni az Európai Unió Hivatalos Lapjában.
                  
               
                     (7)
                  
                  
                     Az EN 13760:2021 szabvány az EN 13760:2003 szabvány helyébe, az EN 14373:2021 szabvány pedig az EN 14373:2005 szabvány helyébe lép. Ezért a 2018/C 371/01 bizottsági közleményben (4) közzétett EN 13760:2003 és EN 14373:2005 szabványok hivatkozásait vissza kell vonni az Európai Unió Hivatalos Lapjának C sorozatából.
                  
               
                     (8)
                  
                  
                     Annak érdekében, hogy a gyártóknak elegendő idejük legyen arra, hogy termékeiket hozzáigazítsák az EN 13760:2003 és az EN 14373:2005 szabvány felülvizsgált változatához, az említett szabványok hivatkozásainak visszavonását későbbi időpontra kell halasztani.
                  
               
                     (9)
                  
                  
                     Az (EU) 2019/1202 bizottsági végrehajtási határozat (5) I. melléklete felsorolja a 2014/34/EU irányelvet támogató harmonizált szabványok hivatkozásait. Annak érdekében, hogy a 2014/34/EU irányelv támogatása céljából kidolgozott harmonizált szabványok hivatkozásai egyetlen jogi aktusban szerepeljenek, az EN 13760:2021 és az EN 14373:2021 szabvány hivatkozásait bele kell foglalni az említett mellékletbe.
                  
               
                     (10)
                  
                  
                     Az (EU) 2019/1202 végrehajtási határozat II. melléklete felsorolja a 2014/34/EU irányelv támogatása céljából kidolgozott azon harmonizált szabványok hivatkozásait, amelyeket visszavonnak az Európai Unió Hivatalos Lapjának C sorozatából. Az EN 13760:2003 és az EN 14373:2005 harmonizált szabvány hivatkozásait bele kell foglalni az említett mellékletbe.
                  
               
                     (11)
                  
                  
                     Az (EU) 2019/1202 végrehajtási határozatot ezért ennek megfelelően módosítani kell.
                  
               
                     (12)
                  
                  
                     A harmonizált szabványnak való megfelelés alapján a szóban forgó szabvány hivatkozásának az Európai Unió Hivatalos Lapjában való közzétételi időpontjától kezdődően vélelmezhető az uniós harmonizációs jogszabályokban meghatározott, megfelelő alapvető követelményeknek való megfelelés. Következésképpen elő kell írni, hogy e határozat a kihirdetésének napján lépjen hatályba,
                  
               ELFOGADTA EZT A HATÁROZATOT:
         
            1. cikk
            Az (EU) 2019/1202 végrehajtási határozat a következőképpen módosul:
            
                        1.
                     
                     
                        Az I. melléklet e határozat I. mellékletének megfelelően módosul.
                     
                  
                        2.
                     
                     
                        A II. melléklet e határozat II. mellékletének megfelelően módosul.
                     
                  
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2022. május 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 12. o.
         
         
            (2)  Az Európai Parlament és a Tanács 2014/34/EU irányelve (2014. február 26.) a robbanásveszélyes légkörben való használatra szánt felszerelésekre és védelmi rendszerekre vonatkozó tagállami jogszabályok harmonizációjáról (HL L 96., 2014.3.29., 309. o.).
         
            (3)  Az Európai Parlament és a Tanács 94/9/EK irányelve (1994. március 23.) a robbanásveszélyes légkörben való használatra szánt felszerelésekre és védelmi rendszerekre vonatkozó tagállami jogszabályok közelítéséről (HL L 100., 1994.4.19., 1. o.).
         
            (4)  A Bizottság közleménye (2018/C 371/01) a robbanásveszélyes légkörben való használatra szánt felszerelésekre és védelmi rendszerekre vonatkozó tagállami jogszabályok harmonizációjáról szóló 2014/34/EU európai parlamenti és tanácsi irányelv végrehajtása keretében (Az uniós harmonizációs jogszabályok értelmében összehangolt szabványok címeinek és hivatkozásainak közzététele) (HL C 371., 2018.10.12., 1. o.).
         
            (5)  A Bizottság (EU) 2019/1202 végrehajtási határozata (2019. július 12.) a robbanásveszélyes légkörben való használatra szánt felszerelésekre és védelmi rendszerekre vonatkozóan a 2014/34/EU európai parlamenti és tanácsi irányelv támogatása céljából kidolgozott harmonizált szabványokról (HL L 189., 2019.7.15., 71. o.).
      
      
         
            I. MELLÉKLET
            Az (EU) 2019/1202 végrehajtási határozat I. melléklete a következő bejegyzésekkel egészül ki:
            
               
                           Szám
                        
                        
                           A szabvány hivatkozása
                        
                     
                           „10.
                        
                        
                           EN 13760:2021
                           LPG-berendezések és -tartozékok – Cseppfolyósított szénhidrogéngázt (LPG-t) töltő rendszer könnyű- és nehézgépjárművekhez – Töltőpisztoly, vizsgálati követelmények és méretek
                        
                     
                           11.
                        
                        
                           EN 14373:2021
                           Robbanáselfojtó rendszerek”
                        
                     
         
      
      
         
            II. MELLÉKLET
            Az (EU) 2019/1202 végrehajtási határozat II. melléklete a következő bejegyzésekkel egészül ki:
            
               
                           Szám
                        
                        
                           A szabvány hivatkozása
                        
                        
                           A visszavonás időpontja
                        
                     
                           „9.
                        
                        
                           EN 13760:2003
                           Cseppfolyósított szénhidrogéngázt (LPG-t) töltő rendszer könnyű- és nehézgépjárművekhez – Töltőpisztoly, vizsgálati követelmények és méretek
                        
                        
                           2023. november 19.
                        
                     
                           10.
                        
                        
                           EN 14373:2005
                           Robbanáselfojtó rendszerek
                        
                        
                           2023. november 19.”